เปิดเทรดช่วงใหม่เปิดโอกาสทำกำไรถึงสี่ทุ่มครึ่ง
เริ่มต้นชื่อตอนด้วยสโลแกนประชาสัมพันธ์การขยายเวลาซื้อขายในตลาดอนุพันธ์ (TFEX)
19 ส.ค. 2554

เริ่มต้นชื่อตอนด้วยสโลแกนประชาสัมพันธ์การขยายเวลาซื้อขายในตลาดอนุพันธ์ (TFEX) 
ซึ่งเป็นการเพิ่มช่วงเวลาซื้อขายในช่วงกลางคืน โดยมีกำหนดจะเปิดให้บริการในเดือน มิ.ย.ที่จะถึงนี้ “นัดพบอนุพันธ์” จึงขอนำเรื่องนี้มาเล่าสู่กันฟัง เพื่อให้ท่านผู้อ่านได้ทราบถึงข้อดีและประโยชน์จากการขยายเวลาซื้อขายครับ
ในปัจจุบัน TFEX เปิดให้ส่งคำสั่งซื้อขาย (ออร์เดอร์) ช่วงเช้าได้ตั้งแต่เวลา 09.15 น. โดยจะเริ่มจับคู่ซื้อขายกันจริงตั้งแต่เวลา 09.45 น. ต่อเนื่องไปจนถึงเวลา 12.30 น. และช่วงบ่ายจะส่งออร์เดอร์ได้ตั้งแต่เวลา 14.00 น. โดยจะเริ่มจับคู่ซื้อขายตั้งแต่เวลา 14.30 น. ไปจนถึงเวลาปิดตลาด ซึ่งสินค้าส่วนใหญ่ใน TFEX จะปิดการซื้อขายที่เวลา 16.55 น.
ในทางปฏิบัติที่ผ่านมา TFEX มีการซื้อขายฟิวเจอร์สและออปชันที่อ้างอิงกับหุ้นหรือดัชนีเป็นหลัก ดังนั้น เวลาซื้อขายใน TFEX ซึ่งเปิดเร็วกว่าตลาดหลักทรัพย์ฯ 15 นาที และปิดหลังตลาดหลักทรัพย์ฯ 15 นาที ก็ถือได้ว่ามีความเหมาะสมและครอบคลุมช่วงเวลาที่มีการซื้อขายหลักทรัพย์ไทยแล้ว
อย่างไรก็ดี หลังจากที่ TFEX ได้เริ่มเปิดการซื้อขายโกลด์ฟิวเจอร์ส ทำให้ช่วงเวลาการซื้อขายดังกล่าวข้างต้นเริ่มเป็นประเด็นขึ้นมา เนื่องจากทองคำที่เป็นสินค้าอ้างอิงของโกลด์ฟิวเจอร์สนั้น เป็นสินค้าโภคภัณฑ์ที่มีการซื้อขายทั่วโลกตลอดวัน โดยช่วงเช้าจะมีการซื้อขายในตลาดออสเตรเลีย ญี่ปุ่น ฮ่องกง ช่วงเที่ยงตลาดดูไบเริ่มเปิดทำการ ส่วนในช่วงบ่ายนั้นจะยิ่งมีความคึกคักมากขึ้น เพราะตลาดลอนดอนซึ่งเป็นแหล่งการซื้อขายทองคำที่สำคัญที่สุดแห่งหนึ่งเปิดซื้อขาย ปิดท้ายด้วยในช่วงค่ำ ซึ่งเป็นช่วงที่ตลาดทองคำล่วงหน้าที่นิวยอร์กเปิดซื้อขาย ผู้ซื้อขายทองคำทั่วโลกจะเฝ้าจับตาการเปลี่ยนแปลงของราคาทองในนิวยอร์ก เนื่องจากเป็นช่วงที่ราคาทองมีความผันผวนเปลี่ยนแปลงอย่างมาก
ประเด็นที่เกิดขึ้นก็คือ เมื่อตลาด TFEX ปิดทำการ แต่สำหรับผู้ลงทุนที่ซื้อขายโกลด์ฟิวเจอร์สแล้วยังมีสถานะคงค้าง (ไม่ได้ปิดสถานะ) ไม่ว่าจะเป็นฝั่งผู้ซื้อหรือฝั่งผู้ขาย หากราคาทองคำในตลาดโลกมีการเปลี่ยนแปลงไปในทิศทางตรงข้ามกับสถานะการถือครองของผู้ลงทุนในช่วงกลางคืน ซึ่งเป็นช่วงเวลาปิดทำการของตลาด TFEX ทำให้ผู้ลงทุนไม่สามารถที่จะทำการซื้อขายเพื่อจัดการความเสี่ยงหรือปิดสถานะของตนได้ ประกอบกับในช่วงหลังนี้ ราคาทองคำมีการเปลี่ยนแปลงแบบทุบสถิติราคาในอดีตกันบ่อยๆ และปริมาณการซื้อขายโกลด์ฟิวเจอร์สในช่วงที่ผ่านมาก็มีการเติบโตสูงขึ้นมาโดยตลอด 
การขยายเวลาซื้อขายในช่วงกลางคืน จึงเป็นแนวทางที่ TFEX เห็นว่า สามารถช่วยให้ผู้ลงทุนมีโอกาสจัดการความเสี่ยงจากเหตุการณ์ดังกล่าวข้างต้นได้ ซึ่งเมื่อเทียบกับตลาดอนุพันธ์ในต่างประเทศที่มีการซื้อขายอนุพันธ์ที่อ้างอิงกับสินค้าโภคภัณฑ์ที่มีการซื้อขายทั่วโลก เช่น ทองคำ เงิน แพลตินัม น้ำมัน เป็นต้น จะพบว่าตลาดอนุพันธ์ส่วนใหญ่ก็จะพยายามขยายเวลาการซื้อขายของตนให้ทับซ้อนกับตลาดซื้อขายหลักๆ ที่สำคัญ เพื่อให้ผู้ลงทุนของตนสามารถปรับฐานะการซื้อขายได้ทันต่อเวลาและสถานการณ์ในตลาดโลกได้
ทั้งนี้ สำหรับการขยายเวลาซื้อขายของตลาด TFEX ในเดือน มิ.ย.นี้ จะเริ่มด้วยโกลด์ฟิวเจอร์สและซิลเวอร์ฟิวเจอร์สเท่านั้น ส่วนรายละเอียดจะเป็นอย่างไร “นัดพบอนุพันธ์” ขอนำมาเล่าให้ฟังคราวหน้าครับ